Hirving Lozano fir-radar ta' Real Madrid Il-coach ta' Real Madrid, Carlo Ancelotti, irid jakkwista lill-attakkant ta' Napoli, Hirving Lozano. Dan hekk kif L-ex coach ta' Napoli beda jfittex rinforzi fis-suq tat-trasferimenti. Il-Merengues għalhekk qed iħejju offerta biex jikkonvinċu lil Napoli biex ibiegħu lill-Messikan, li kien konvinċenti għall-Azzurri fit-tieni nofs tal-istaġun 2020-21. Lozano, li skorja 11-il goal fi 32 logħba tas-Serie A fl-istaġun li għadda, huwa marbut mal-Partenopei sa Ġunju 2024, iżda inizjalment kien ġie akkwistat minn Napoli minn Ancelotti f'Awwissu 2019. Offerta ta' bejn €50m u €60m tkun biżżejjed biex tikkonvinċi lil Aurelio De Laurentiis biex ibiegħ lill-internazzjonali Messikan. Iżda s-sid ta' Napoli qed jittama li jżomm lil Lozano fi Stadio Diego Maradona, għax irid jipprovdi lil Luciano Spalletti bi skwadra kompetittiva biex jiġġieled għal ritorn fiċ-Champions League. Napoli spiċċaw il-ħames fis-Serie A, u tilfu l-post fiċ-Champions League wara draw kontra Hellas Verona proprju fl-aħħar ġurnata tal-kampjonat.